Izvor: N1

Psihijatar Herman Vukušić koji je javno osudio istupe zastupnika Živog zida, Ivana Pernara koji tvrdi da je za liječenje gripe dovoljno uzimanje veće količine vitamina C, a da se depresija umjesto lijekovima treba liječiti šetnjom u šumi, tvrdi da dobiva prijetnje smrću.

Vukušić je ministrima Milanu Kujundžiću i Dražen Bošnjakoviću, kao i predsjedniku Hrvatske liječničke komore, Krešimiru Luetiću, napisao pismo u kojemu traži poduzimanje mjera protiv Pernara. U pismu je napisao da Pernar "posjeduje izuzetne moći manipuliranja činjenicama te postoji mogućnost da netko uistinu njegove 'savjete' uzme zdravo za gotovo i ne potraži stručnu pomoć".

Sad zbog toga pisma prima prijetnje smrću, a o svemu se oglasio i na svom profilu na Facebooku. Njegovu objavu prenosimo u cijelosti.

"Nisam niti izišao iz studija RTL televizije, gdje sam u utorak navečer gostovao u RTL Direktu kod Zorana Šprajca povodom "doktora Pernara", koji je počeo preko Facebooka ordinirati svoju univerzalnu terapiju za sve bolesti putem C vitamina, a na njegovoj stranici već je izišla objava stanovitog Mateja Kojića koji pita: "Je li moguće da metak kalibra 7.65 može riješiti ove sto ismijavaju poštenog čovjeka Ivana".

Ovo samo dokazuje koliko sam bio u pravu kada sam kao glavni Pernarov udžbenik spomenuo Hitlerov "Mein Kampf", a gospodinu Kojiću slijedi kaznena prijava za prijetnju smrću.

Također, zaštitu sebe i svoje obitelji zatražit ću izravno od ministra Božinovića, dok ću Pernarovu stranicu prijetnji i mržnje prijaviti upravi Facebooka.

Je li to saborski zastupnik parlamentarne stranke, ili sljedba Charlesa Mansona?!

Sramotno i alarmantno, ali ja se prijetnji ne plašim!", napisao je Vukušić.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.